Likumprojekts

**Grozījumi Uzņēmumu ienākuma nodokļa likumā**

Izdarīt Uzņēmumu ienākuma nodokļa likumā (Latvijas Vēstnesis, 2017, 156. nr.; 2018, 249. nr.; 2019, 62.nr.; 118.nr.; 2020, 29.nr.) šādus grozījumus:

1. Likuma 9. pantā:

Izteikt  panta pirmo daļu  šādā redakcijā:

“(1) Ar uzņēmumu ienākuma nodokli apliekamajā bāzē iekļauj debitoru parādu summu:

1. kuras apmērā izveidots uzkrājums nedrošiem parādiem,  kas iekļauts izmaksās peļņas vai zaudējumu aprēķinā, un 36 (60, ja debitoram uzsākta maksātnespējas procedūra)  mēnešu laikā no uzkrājuma izveidošanas dienas parāds nav atgūts vai tam šajā periodā nav piemērojams šā panta trešajā daļā minētais atbrīvojums;
2. kas ir iekļauta zaudējumos (izdevumos), ja pirms tam attiecīgajam debitora parādam nav izveidots uzkrājums un parādu summai nav piemērojams šā panta trešajā daļā minētais atbrīvojums; vai
3. kuras atzīšana pārtraukta atbilstoši šā panta septītās daļas 3. punktā minētajam, kura nav atgūta un parādu summai nav piemērojams šā panta trešajā daļā minētais atbrīvojums, bet  nepārsniedzot 60 mēnešu periodu no parāda rašanās brīža”.

Papildināt pantu ar septīto un astoto daļu šādā redakcijā:

“(7) Šā panta pirmās daļas 1.punktu nepiemēro debitoru parādu summai, kurai izveidots uzkrājums nedrošajiem parādiem atbilstoši starptautiskajam finanšu pārskatu standartam Nr.9 "Finanšu instrumenti" (turpmāk - SFPS Nr.9), ja vienlaikus ievērotas šādas prasības:

1. zvērināts revidents vai zvērinātu revidentu komercsabiedrība ir sniegusi revidenta ziņojumu par:
	1. finanšu pārskatu kā vienota kopuma atbilstību starptautisko finanšu pārskatu standartu prasībām; vai
	2. finanšu pārskatu atbilstību Gada pārskatu un konsolidēto gada pārskatu likuma prasībām un nodokļu maksātāja finanšu pārskatos tiek norādīta atkāpe no Gada pārskatu un konsolidēto gada pārskatu likuma, debitoru parādu atzīšanai, novērtēšanai un norādīšanai izmantot SFPS Nr.9 prasības;
2. nodokļa maksātājs nodrošina katra uzkrājumos (kredītzaudējumos) iekļautā debitora parāda izsekojamību;
3. nodokļa maksātājam ir izveidota debitoru parādu (finanšu aktīvu) atzīšanas, atgūšanas un norakstīšanas (aktīva atzīšanas pārtraukšanas) grāmatvedības uzskaites kārtība.

(8) Šā panta septīto daļu ir tiesīga piemērot arī Latvijā reģistrēta pastāvīgā pārstāvniecība, ja:

1. pastāvīgās pārstāvniecības galvenais uzņēmums veic grāmatvedības uzskaiti atbilstoši SFPS Nr.9, ko apliecina pastāvīgās pārstāvniecības rīcībā esošais galvenā uzņēmuma zvērināta revidenta apstiprināts gada pārskats; vai
2. pastāvīgās pārstāvniecības grāmatvedības uzskaite uzņēmumu ienākuma nodokļa aprēķināšanai nodrošina šā panta septītās daļas 2. un 3.punkta prasības.” .
3. Papildināt Pārejas noteikumus ar 45. punktu šādā redakcijā:

“45. Šā likuma 9.panta pirmās daļas 3.punkts un 9.panta septītā un astotā daļa piemērojama debitoru parādiem, par kuriem izveidoti uzkrājumi (kredītzaudējumi) sākot ar 2018.gada 1.janvāri.”.

Finanšu ministrs J. Reirs